Gaujiņa

Gaujiņa (agrāk kartēs Gauja) ir Gaujas (Mierupītes) labā krasta pieteka Cēsu novadā.

Iztek no Alauksta ezera rietumiem. Tek rietumu-ziemeļrietumu virzienā, vidustecē pagriežoties uz dienvidrietumiem. Ietek Gaujā pie Laidziņu purva (agrākā Laidza ezera).

Agrāk uzskatīja, ka Gauja sākas no Alauksta ezera, bet, tā kā senā izteka Gaujiņa Alauksta ūdens līmeņa pazemināšanas dēļ ir aizaugusi, tad par Gaujas sākumu mūsdienās uzskata Ežupīti jeb Ārnīti, kas sākas Elkas kalna pakājē Skujenes pagastā, netālu no Māļiem. Pēc iztecēšanas cauri Zobola ezeram tā tiek saukta arī par Mierupīti. Nosusinātā Laidza ezera vietā Mierupīte satek ar Gaujiņu, šī vieta arī dažkārt tiek uzskatīta par Gaujas sākumu; no šīs vietas Gauja tek ar šādu nosaukumu.

Gaujiņu šķērso valsts autoceļš P30 (Cēsis—Vecpiebalga—Madona), tās krastos neatrodas lielākas apdzīvotās vietas.

 Atsauces 

Kategorija:Gaujas baseina upes
Kategorija:Cēsu novada upes